ΓΡΑΠΤΗ ΕΡΩΤΗΣΗ E-0334/98

υποβολή: Thomas Megahy (PSE) προς την Επιτροπή

(17 Φεβρουαρίου 1998)

Θέμα: Παραβίαση, από τις αρχές των ΗΠΑ, των δικαιωμάτων που κατοχυρώνει η Σύμβαση της Βιέννης περί των προξενικών σχέσεων

Αλλοδαποί, των οποίων ο αριθμός κυμαίνεται μεταξύ 60 και 100, έχουν καταδικαστεί σε θάνατο στις ΗΠΑ και, υπό τις παρούσες συνθήκες, αναμένεται να εκτελεστούν. Τουλάχιστον 8 από αυτούς είναι πολίτες κρατών μελών της Ευρωπαϊκής Ένωσης. Δυνάμει του άρθρου 36 της Συνθήκης της Βιέννης για τις προξενικές σχέσεις, την οποία έχουν προσυπογράψει οι Ηνωμένες Πολιτείες, κάθε ξένος υπήκοος μπορεί, σε τέτοιες περιστάσεις, να έρθει σε επαφή με το προξενείο του/της. Η δυνατότητα όμως αυτή έχει δοθεί σε λίγους από τους καταδικασμένους κρατούμενους.

Δεδομένου ότι η Επιτροπή έχει δεσμευτεί να θίγει θέματα ανθρωπίνων δικαιωμάτων τόσο κατά τις διαπραγματεύσεις εμπορικών θεμάτων όσο και σε άλλα ενδεδειγμένα φόρα, προτίθεται να το πράξει σε σχέση με την κατάφωρη αυτή παραβίαση των ανθρωπίνων δικαιωμάτων και της πολιτισμένης συμπεριφοράς;

Συμπληρωματική απάντηση

του Sir Leon Brittan εξ ονόματος της Επιτροπής

(22 Ιουνίου 1998)

Η Επιτροπή ευχαριστεί το Αξιότιμο Μέλος του Κοινοβουλίου για την επισήμανση του θέματος αυτού και για τη βοήθεια που παρέσχε κατά τις έρευνες της Επιτροπής σχετικά με το θέμα.

Η Επιτροπή κατέληξε στο ότι, σε μερικές τουλάχιστον από τις περιπτώσεις στις οποίες αναφέρεται το Αξιότιμο Μέλος, οι Ηνωμένες Πολιτείες πράγματι δεν συμμορφώθηκαν με τις υποχρεώσεις που απορρέουν από τη Σύμβαση της Βιέννης. Επιπλέον, σε μία τουλάχιστον από τις περιπτώσεις αυτές, η αμερικανική κυβέρνηση παραδέχθηκε το γεγονός και ζήτησε συγνώμη από την κυβέρνηση του αλλοδαπού υπηκόου.

Λόγω των ανησυχιών του Αξιότιμου Μέλους σχετικά με τους πολίτες της Ένωσης, πραγματοποιήθηκε στην Ουάσινγκτον στις 28 Μαΐου 1998 συνάντηση μεταξύ της Αντιπροσωπίας της Επιτροπής στην Ουάσινγκτον, των προξενικών συμβούλων των κρατών μελών και ενός αντιπροσώπου του αμερικανικού Υπουργείου Εξωτερικών. Σε ορισμένες τουλάχιστον από τις περιπτώσεις στις οποίες αναφέρθηκε το Αξιότιμο Μέλος, τα κράτη μέλη επιβεβαίωσαν ότι φαίνεται να μην τηρήθηκαν σε επίπεδο αμερικανικών κρατικών αρχών οι υποχρεώσεις που απορρέουν από τη Σύμβαση της Βιέννης. Τις υποθέσεις αυτές έχουν αναλάβει οι προξενικές αρχές των αντίστοιχων κρατών μελών.

Η Επιτροπή έλαβε επίσης τη διαβεβαίωση ότι το αμερικανικό Υπουργείο Εξωτερικών διερευνά όλες τις περιπτώσεις, περιλαμβανομένων και των περιπτώσεων των πολιτών της Ένωσης, που προέκυψαν από την ερώτηση του Αξιότιμου Μέλους; τα αποτελέσματα των ερευνών αυτών θα είναι διαθέσιμα προσεχώς.

Η Προεδρία διεξήγαγε πρόσφατα δική της έρευνα για την κατάσταση σε διάφορα σημεία των Ηνωμένων Πολιτειών. Τα κράτη μέλη συμφωνούν ότι το βασικό πρόβλημα είναι η άγνοια των τοπικών αρχών - και όχι η ηθελημένη αμέλεια - όσον αφορά τις υποχρεώσεις που επιβάλλει η Σύμβαση της Βιέννης. Το αμερικανικό Υπουργείο Εξωτερικών αντιμετωπίζει το πρόβλημα αυτό κυκλοφορώντας στις κρατικές και τοπικές αρχές φυλλάδιο σχετικά με τα προξενικά δικαιώματα και ζητώντας από κάθε Πολιτεία να ορίσει αρμόδιο για προξενικά θέματα.

Η Επιτροπή δεσμεύεται να προωθήσει τα ανθρώπινα δικαιώματα και τις θεμελιώδεις ελευθερίες στο πλαίσιο των σχέσεών της με όλες τις τρίτες χώρες. Η επιβολή θανατικής ποινής είναι ζήτημα που εμπνέει διαίτερη ανησυχία και η Επιτροπή συνεργάζεται στενά με το Συμβούλιο ώστε να εξασφαλιστεί ότι η Ένωση προβαίνει σε κατάλληλα διαβήματα προς τις κυβερνήσεις κρατών, περιλαμβανομένης και της αμερικανικής κυβέρνησης, ειδικότερα σε περιπτώσεις που παρουσιάζεται καταστρατήγηση διεθνών υποχρεώσεων. Κατά τα διαβήματα αυτά υπογραμμίζεται ότι η Ένωση εμμένει σταθερά στην κατάργηση της θανατικής ποινής παγκοσμίως και, στις περιπτώσεις που εξακολουθεί να ισχύει, η Ένωση υποστηρίζει ότι πρέπει να εκτελείται σύμφωνα υπό ορισμένες ελάχιστες προϋποθέσεις.

Στη συγκεκριμένη περίπτωση της μη τήρησης από τις Ηνωμένες Πολιτείες των υποχρεώσεών της που απορρέουν από τη Σύμβαση της Βιέννης, καθώς και την πρακτική της σε σχέση με άλλη διεθνή νομοθεσία, περιλαμβανομένης της Διεθνούς Συμφωνίας για τα πολιτικά και αστικά δικαιώματα, η Επιτροπή συμμετέχει ενεργά σε συζητήσεις για το θέμα αυτό στο πλαίσιο της κοινής εξωτερικής πολιτικής και της πολιτικής ασφαλείας. Σε περίπτωση που αποφασιστεί να συζητηθούν με τις Ηνωμένες Πολιτείες είτε συγκεκριμένες περιπτώσεις ή το θέμα αυτό γενικότερα, εναπόκειται στην Προεδρία να το πράξει με τον κατάλληλο τρόπο εξ ονόματος της Ένωσης και σύμφωνα με την πολιτική για τα ανθρώπινα δικαιώματα.

Η Επιτροπή θα εξακολουθήσει να παρακολουθεί στενά το συγκεκριμένο θέμα.